पहिलो नम्बरमा पुग्ने दाउ
नेपाली गल्फकै प्रतिष्ठित प्रतियोगिता हो सूर्य नेपाल पि्रमियर गल्फ च्याम्पियनसिप । यो आकर्षण नगद पुरस्कार हो । त्यसैले यो विशेष बनेको छ । बहुप्रतीक्षित च्याम्पियनसिप सूर्य नेपाल गल्फ टुर २०१८-१९ को नवौं तथा अन्तिम प्रतियोगिता पनि हो । 
काठमाडौँ — नेपाली गल्फकै प्रतिष्ठित प्रतियोगिता हो सूर्य नेपाल पि्रमियर गल्फ च्याम्पियनसिप । यो आकर्षण नगद पुरस्कार हो । त्यसैले यो विशेष बनेको छ । बहुप्रतीक्षित च्याम्पियनसिप सूर्य नेपाल गल्फ टुर २०१८-१९ को नवौं तथा अन्तिम प्रतियोगिता पनि हो । गोकर्ण गल्फ क्लबमा वैशाख ३० मा यो च्याम्पियनसिप सुरु हुनेछ । व्यावसायिक गल्फरले १२ लाख ६० हजार रुपैयाँ नगद पुरस्कारका लागि दाबेदारी प्रस्तुत गर्नेछन् । यसपालि दाबेदारी अन्य गल्फरका लागि खुला हुनेछ । नम्बर एक खेलाडी शिवराम श्रेष्ठको अनुपस्थितिमा अन्य गल्फरलाई नम्बर एकको ताज लिने सुनौलो अवसर छ । यसका मुख्य दाबेदारमा छन् नम्बर दुईका भुवन नगरकोटी र सन्जय लामा ।यसको विजेताले २ लाख ३० हजार, दोस्रो र तेस्रो हुने खेलाडीले क्रमशः १ लाख ४० हजार र ९५ हजार पुरस्कार प्राप्त गर्नेछन् । यसले अर्डर अफ मेरिटमा ठूलो अर्थ राख्नेछ । प्रो गल्फरका लागि चुनौती र अवसर दुवै छ, सूर्य नेपाल प्रिमियर गल्फ च्याम्पियनसिपमा ।साबिक विजेता भुवन नगरकोटी उपाधि रक्षा गर्दै पहिलोपल्ट नम्बर एकमा चाहन्छन् । उनले गत सिजन तीन उपाधि जित्दै करिअरकै उत्कृष्ट प्रदर्शन गरे । यो सिजन उपाधिविहीन छन् । उनी सूर्य नेपाल च्यालेन्जमा एमेच्योर गल्फर सुवास तामाङसँग एक स्ट्रोकले माथ खाए । एनपीजीए टुर च्याम्पियनसिपमा संयुक्त रूपमा दोस्रो हुँदा एनपीजीए म्याच प्लेमा पनि दोस्रो स्थानमा नै समेटिए ।यो सिजनको प्रदर्शनमा भुवन आफैं निराश छन् । लामो आइरनमा संघर्ष गरिरहनुपरेको र फोकस हुन नसकेकाले नतिजा आउन नसकेको उनको भनाइ छ । पछिल्लो समय क्लब परिवर्तन र घरेलु कोर्सले गर्दा आशावादी छन् । प्रो सन्जय र युवा एमेच्योरलाई उनले चुनौती मानेका छन् । भुवनसँग फरक र रोचक प्रसंग पनि छ । शिवराम श्रेष्ठ उनको सबैभन्दा ठूलो प्रतिद्वन्द्वी हो । उनी नहुँदा कोर्सलाई सहज लिने बानीले पनि राम्रो नतिजा आउन नसकेको उनको ठम्याइ छ । सन्जय लामा, नेपाली गल्फमा एकरूपको प्रदर्शन गरिराख्न माहिर खेलाडी हुन् । उपाधिसंख्या बढाउन नसके पनि अधिकांश प्रतियोगितामा उत्कृष्ट पाँचमा आफूलाई उभ्याउन सक्षम छन् । यो सिजन आठै प्रतियोगिता खेलेका सञ्जयका लागि विशेष रह्यो । पछिल्लो चार वर्षमा पहिलोपल्ट सूर्य नेपाल टुरमा उपाधि जिते सन्जयले । वेस्टर्न ओपनको सफलताबाट उनले उपाधि खडेरी पनि तोडे । उनले उपाधिसंख्या चार पुर्‍याएका छन् ।उनी एमेच्योर टंकबहादुर कार्कीले जितेको एनपीजीए टुर च्याम्पियनसिपमा दोस्रो भए । सूर्य नेपाल इस्टर्न ओपन र पाइलट गल्र्फस एनपीजीए चौथो स्थानमा रहे । यो सिजन सन्जयका लागि उपलब्धिमूलक रह्यो । उनको लक्ष्य सूर्य नेपाल पि्रमियर जित्दै पहिलो पटक नम्बर एक बन्नु नै हो । शिवराम नहुँदा नम्बर एक खेलाडी बन्ने अवसर रहेको सञ्जय बताउँछन् । नेपाली गल्फले नयाँ नम्बर एक खेलाडीका रूपमा सन्जयलाई पाउने सम्भावना पनि छ ।नयाँ नम्बर एक प्रोको उदयसँगै एमेच्योर गल्फर पहिलोपल्ट प्रिमियर च्याम्पियन बन्ने सम्भावना पनि उत्तिकै छ । तीन एमेच्योरले यो सिजन उपाधि जितेका छन् । तीमध्येका प्रबल दाबेदार हुन् शुक्रबहादुर राई । यो सिजन उनले तीन प्रतियोगितामा चार ट्रफी जिते । सूर्य नेपाल इस्टर्न ओपनमा प्रो र एमेच्योर दुवै ट्रफी उचाल्ने भाग्यमानी खेलाडी हुन् उनी । उनले यो क्रममा शिवरामलाई ५ स्ट्रोकले हराउँदै जितलाई स्मरणीय बनाएका थिए । सूर्य नेपाल काठमाडौं ओपन र वेस्टर्न ओपनमा एमेच्योरतर्फ च्याम्पियन बन्न सफल उनले बंगलादेश एमेच्योर ओपनमा टिम स्पर्धामा नेपाललाई स्वर्ण दिलाए । आठौं राष्ट्रियमा पनि टिम इभेन्टसमा स्वर्ण पदक जिते शुक्रले । साथै फाल्डो सिरिजमा यू-२१ तर्फ विजेता बन्दै फाल्डो सिरिज एसिया फाइनलका लागि छनोटमा परे । राष्ट्रिय र अन्तर्राष्ट्रिय सफलताले यो सिजन विशेष बनाउन मिहिनेत नै प्रमुख अस्त्र रहेको बताउँछन् शुक्र । चिपिङ र पटिङले पनि साथ दिएकाले पि्रमियर जित्नेमा शुक्रको विश्वास छ । 